BBC Hausa - News - Fari: Karancin abinci a kusurwar Afrika
An sabunta: 7 ga Yuli, 2011 - An wallafa a 13:53 GMT
Fari: Karancin abinci a kusurwar Afrika
A karon farko an fara samun cikakkun bayanai game da girman yadda matsalar fari ke shafar mutanen dake tserewa daga kasaar Somalia zuwa Habasha, a yankin kusurwar gabashin Afrika.
Hukumar samar da agajin abinci ta Majalisar Dinkin Duniya ta ce mutane sama da dubu dari da goma sun isa wasu sansanoni dake Dolo Ado, a sashen Kudu maso gabashin Habasha.
Sansanonin yan gudun hijira na Dolo Ado, tuni suka cika suka batse, yayinda wasu mutanen kimanin dubu da dari shidda ke ci gaba da kwarara ko wacce rana.
Wahalar tafiya
To amma Judith Schuler na hukumar samar da abinci ta Majalisar Dinkin Duniya, ta ce wadanda suka yi sa'a ne ma suka samu kaiwa sansanonin, saboda da dama ba su da karsashi ko kuma su na fama talauci wanda ya hana su yin wannan tafiya mai wahala.
"Wata mata ta shaida min, abinda ya girgiza ni cewa, kinga mun iso nan kuma mu ne wadanda suka dace, saboda akwai da dama wadanda talauci ya hana su yin wannan tafiya, don haka dole suka ci gaba kasancewa acan. In ji Judith
"Ina gani yawancin su za su yi gwagwarmayar ci gaba da rayuwa da dan abinda ya rage masu."
Kwanaki goma akan hanya na tattare da hadari. A watan Mayu, motoci guda biyu ne yan tawayen Ogaden National Liberation Front suka kaiwa hari.
Sun halaka mutum guda, tare da jikkata wani gudan, sannan suka yi garkuwa da mutane biyu. Bai dade ba da suka sako su.
To sai dai a cewa hukumar samar da abinci ta Majalisar Dinkin Duniya, gwiwar direbobin motocin bai yi sanyi ba, domin sun ci gaba da zirga zirga a wannan hanya mai hadari.